Boonop blyk dit die tema van grondnasionalisering is, ondanks beloftes tot die teendeel, nie van die tafel af nie, omdat die minister self ’n voorstander daarvan is.
Hy het in ’n onderhoud met die ontleder Justice Malala op die eNews-kanaal gesê swart Suid-Afrikaners wil hê landbougrond moet, soos in die struggle-jare beloof is, genasionaliseer word. “Dit is die siening van swart Suid-Afrikaners?.?.?.?en ook myne. Mense wil radikale grondhervorming sien.”
Nkwinti se onbedekte aanval op boere staan in kontras met wat hy in die verlede oor kommersiële boere se rol in die grondhervormingsproses gesê het. Hy het boere in November verlede jaar in ’n onderhoud met Volksblad geloof vir hul toewyding tot die herstel van grondregte en ook niks behalwe goeie woorde nie vir hulle gehad op ’n onlangse Agri?SA-kongres op Somerset-Wes.
Hy het gesê die regering voorsien nie ’n verandering aan die Grondwet nie en dat die nuwe groenskrif oor grondhervorming gaan help met die raamwerk waarbinne grondoordrag kan plaasvind. Hy meen ook nie ’n radikale omwenteling sal voedselsekerheid bedreig nie, omdat “dit aan meer nuwelingboere die geleentheid sal bied om te produseer”.
Cronjé meen sulke planne sal die land onherstelbare skade berokken en die einde van Suid-Afrika as ’n selfstandige, suksesvolle demokrasie beteken. “Ek kan nie dink dat die meeste swart Suid-Afrikaners, wat vir honderde jare nie toegang tot eiendomsreg kon kry nie, bereid sal wees om dit aan die staat te oorhandig nie.”